Dum in salo fluctivagi seculi hujus vivitur, totis nisibus elaborandum est ut de terrenis et transitoriis celestia et æterna mercentur, divina voce id precipiente, ac dicente: «Facite vobis amicos de Mamona iniquitatis, qui vos recipiant in tabernacula eterne felicitatis.» Unde ego Aymo, compunctus divina inspiratione, dono Deo et sanctis ejus apostolis Petro et Paulo, ad locum Cluniacum, unum servum, nomine Durannum, cum uxore sua nomine Gontilda et filiis et filiabus eorum: Tetbaldo, Gontardo, Doda et Eldegarda. Dono etiam portum de Recula et illam piscationem que ad ipsum portum aspicit, totam ex integro, sicuti memoratus Durannus de ea videtur hodie esse vestitus. Facio autem hanc donationem pro remedio anime mee, ut Dominus pro sua pietate dignetur concedere quatinus ipsi san[c]ti apostoli, in die ultimi judicii sint michi adjutores et advocati, et quo illorum auxilio et intercessione, precepta [omnium] peccaminum remissione, valeam adipisci gloriam felicitatis æterne. Volo etiam ut uxor mea Quinigunda partem et societatem habeat in presenti helemosina. Si quis autem huic nostre donationi contradicere presumpserit, omnibus maledictionibus subjaceat, et quod injuste expetit vindicare non valeat, sed coactus judiciaria potestate in fisco publico auri libras decem componat; et ut firma permaneat, manu propria subter signo testibusque signandam trado. S. Aymonis. S. Frotgerii. S. Oddonis. S. Gimanis. S. Bernardi. S. Leodegarii. S. Wichardi. S. Nergaudi. S. Ansegisi. Actum Losiaco publice, regnante Rodulfo rege. Si quis hanc cartam legeris, rogo ut ores pro anima Aymonis et pro cunctis fidelibus christianis.